La pena de morte, pena capitałe o ezecusion ła ze na sansion penałe ła cuała ezecusion ła consta inte el cavar ła vita al condanà. In racuanti ordenamenti zurìdeghi ła ze prevedesta solché par łe colpe pì gravi cofà l'omisìdio e l'alto tradimento; in altri ła vien aplegada anca a altri crìmeni viołenti, cofà ła rapina o el stupro, o ligai al tràfego de droga; in racuanti paezi ła ze anca prevedesta par reati de opinion cofà l'apostazia o par orientamenti e conportamenti sesuałi cofà l'omosesuałità o l'incesto. La pena de morte ła ze sta abołia o no el ze doparada inte ła majoransa dei stati del mondo, ma ła ze oncora in vigore in altri paezi cofà par ezénpio ła Cina, ła Biełorùsia, l'Ìndia, el Japon, ła Corea del Nord, l'Iran e in racuanti stati dei Stati Unii de l'Amèrica.